COM7 ตบเท้าเข้า SET50 รับปี “กระต่ายทอง” มั่นใจดึงดูดกองทุนไทย-ตปท.
COM7 โชว์ข่าวดีส่งท้ายปี หลังเข้าคำนวณ SET50 ในช่วงครึ่งปีแรกของปี 66 มั่นใจจะทำให้เป็นหุ้นที่ได้รับความสนใจจากนักลงทุนสถาบันไทยและต่างประเทศ
COM7 โชว์ข่าวดีส่งท้ายปี หลังเข้าคำนวณ SET50 ในช่วงครึ่งปีแรกของปี 66 มั่นใจจะทำให้เป็นหุ้นที่ได้รับความสนใจจากนักลงทุนสถาบันไทยและต่างประเทศ
21 ธ.ค. 2565

บริษัท คอมเซเว่น จำกัด (มหาชน) หรือ COM7 หนึ่งในผู้นำร้านค้าปลีกสินค้าเทคโนโลยีรายใหญ่ของประเทศ เปิดเผยข่าวดีส่งท้ายปี หลังตลาดหลักทรัพย์แห่งประเทศไทยประกาศผลการคัดเลือกหลักทรัพย์ที่ใช้สำหรับคำนวณดัชนี SET50 ในช่วงครึ่งปีแรกของปี 66 (1 ม.ค.-30 มิ.ย.66)
โดย COM7 ติด 1 ใน 4 หลักทรัพย์เข้าใหม่ เชื่อว่าจะทำให้เป็นหุ้นที่ได้รับความสนใจจากนักลงทุนสถาบันไทยและต่างประเทศยิ่งขึ้น ทั้งนี้ การทบทวนรายชื่อหลักทรัพย์ที่ใช้สำหรับคำนวณดัชนีดังกล่าวจะดำเนินการทุกครึ่งปี และเป็นไปตามหลักเกณฑ์การคัดเลือกหลักทรัพย์ที่ตลาดหลักทรัพย์ฯ กำหนด
ขณะที่มาตรการกระตุ้นเศรษฐกิจรอบใหม่ สนับสนุนภาพรวมการบริโภคในประเทศช่วงต้นปี 2566 ยังเติบโตได้ดี ล่าสุด รัฐบาลประกาศเห็นชอบมาตรการการดำเนินโครงการ ช้อปดีมีคืน เพื่อมอบเป็นของขวัญปีใหม่ ให้แก่ประชาชน ตามที่กระทรวงการคลังเสนอ ปักหมุดเริ่มต้นวันที่ 1 ม.ค. – 15 ก.พ. 66 ส่งผลดีต่อบรรยากาศการจับจ่ายใช้สอยในประเทศ และคาดร้านค้าปลีกสินค้าเทคโนโลยีของ COM7 คึกคัก
ด้าน นายสุระ คณิตทวีกุล ประธานเจ้าหน้าที่บริหาร เปิดเผยว่า COM7 พร้อมเดินหน้าต่อยอดธุรกิจในปี 66 ทั้งในแง่ของการขยายผลิตภัณฑ์ไอทีและเทคโนโลยี ขยายช่องทางการจำหน่าย และการจับมือพันธมิตร เพื่อขยายบริการให้ครอบคลุมทุกความต้องการของลูกค้า โดยล่าสุด เปิดให้บริการร้านขายยาภายใต้แบรนด์ Dr.Pharma สาขาทองหล่อ เป็นสาขาแรก ในรูปแบบ Stand alone ภายใต้ความร่วมมือกับบริษัทในเครือของ บริษัท กรุงเทพดุสิตเวชการ จำกัด (มหาชน) หรือ BDMS ปูทางสู่อุตสาหกรรมที่มีการเติบโตอย่างรวดเร็ว จับเทรนด์ด้าน Smart Health สอดรับพฤติกรรมผู้บริโภคยุคดิจิทัล และการเข้าสู่สังคมสูงวัยของประเทศไทย คาดจะได้เห็นความชัดเจนมากขึ้นในปี 66